Predkladacia správa
Medzinárodné združenie pre skúšanie osív - International Seed Testing Association (ďalej v texte ISTA) so sídlom v Zürichu, Švajčiarskej konfederácii je medzinárodná organizácia, v ktorej Slovenská republika je členom od roku 1993. SR vyjadrila vôľu byť členom ISTA akceptačným listom ministra zahraničných vecí SR. Toto medzinárodné združenie má celosvetové pôsobenie a jeho náplňou činnosti je spracovávať medzinádrodne odsúhlasené pravidlá pre vzorkovanie a skúšanie osív v akreditovaných laboratóriách, zaručenie vydávania medzinárodne uznávaných certifikátov na základe analýz osív, vzdelávanie a rozširovanie znalostí v oblasti vedy a technológií o osivách. Slovenská republika sa stala plnohodnotným členom v 52 medzinárodných organizáciách (MO) podľa uznesenia vlády SR č.958 z 15. 12. 1992, kde ISTA nebola zaradená. V informácii o členstve SR v medzinárodných organizáciách, ktorú vláda SR prerokovala pod č.12/94 z 1. 2. 1994 členstvo SR v ISTA už bolo zahrnuté. V dôsledku skutočnosti, že išlo o informáciu, nebol prijatý bod, ktorý by v podobe uznesenia vlády SR samostatne uložil záväzok pre úhradu členských príspevkov za SR do ISTA. SR napriek tomuto nedostatku (opomenutiu) od roku 1993 až do teraz zabezpečovala aktívnu spoluprácu s ISTA prostredníctvom akreditovaného laboratória ISTA na Ústrednom kontrolnom a skúšobnom ústave poľnohospodárskom, Bratislava (laboratórium SKDL01) a kontaktnou osobou s akreditovaným členstvom bola Ing. Anna Vitáriusová v rokoch (1993 až doteraz). Na Lesníckom výskumnom ústave, Výskumnej stanici Liptovský Hrádok pracovalo ako druhé akreditované laboratórium SKDL02 a kontaktnou osobou s akreditovaným členstvom bola Ing. Elena Foffová, CSc. (v rokoch 1994 až doteraz). Podrobnejšia informácia o prehľade spolupráce SR s ISTA je uvedená v prílohe č.2. 
Povinný záväzok SR pre pôsobenie v medzinárodnej organizácii a vydávanie certifikátov ISTA pre medzinárodný obchod s osivami poľnohospodárskych plodín a semenami lesných drevín bol realizovaný každoročnými úhradami členských príspevkov SR do ISTA a v trojročných cykloch s úhradami poplatkov za reakreditáciu laboratórií do ISTA z rozpočtu kapitoly Ministerstva zahraničných vecí SR za laboratórium SKDL01 od roku 1993 do roku 2005 a za laboratórium SKDL02 od roku 1994 do roku 2005. V prílohe č.3 je pre informáciu uvedený prehľad o platbách do organizácie ISTA od roku 1998. V rámci medzirezortných kontrol na MZV SR sa zistilo, že úhrada členských príspevkov do ISTA nie je určená uzneseniami vlády SR. K danému problému sa po analýzach situácie a dostupných dokumentov uskutočnili aj medzirezortné rokovania na úrovni MZV SR a MP SR v roku 2004 a v marci 2005. V súvislosti s prípravou a prerokovaním materiálu vo vláde pod názvom „Správa o finančných aspektoch členstva Slovenskej republiky v medzinárodných organizáciách a návrh na zmenu spôsobu úhrady členských príspevkov do medzinárodných organizácií,“ ku ktorému bolo prijaté uznesenie vlády SR č.253 z 22. 3. 2006 bol opätovne otvorený problém realizácie úhrady členských príspevkov do ISTA na rok 2006 a v ďalších rokoch. Z dôvodu odstránenia opomenutia z predchádzajúceho obdobia navrhujeme riešiť problém na založenie záväzku pre úhradu členských príspevkov SR do ISTA a súvisiacich platieb na rok 2006 a ďalšie roky spôsobom uvedeným v návrhu uznesenia vlády SR v tomto materiáli. Členský príspevok do ISTA je na rok 2006 stanovený vo výške 5 940 CHF (140,986 tis. SK podľa kurzu SK v NBS zo dňa 7. 4. 2006) za každé laboratórium, ktoré je zahrnuté do rozpočtu kapitoly MZV SR na rok 2006 (čo predstavuje celkovú hodnotu 281,972 tis. SK bez bankových poplatkov). Reakreditačné poplatky na úrovni okolo 10 tis. CHF, čo predstavuje hodnotu 237,350 tis. SK za každé laboratórium (bez bankových poplatkov), ktoré sa hradia v trojročných cykloch, konkrétna reakreditácia laboratórií ISTA v SR sa uskutoční v SR, v roku 2006 predpokladáme riešiť v rámci rozpočtu kapitoly MP SR. Podľa vyššie uvedeného materiálu, ku ktorému bolo prijaté uznesenie vlády SR č.253 v bode B.7., počnúc 1. januárom 2007 navrhujeme pre ISTA každoročne uhradiť aj členský príspevok z kapitoly rozpočtu MP SR. 
Materiál nemá finančný, ekonomický a environmentálny dopad a vplyv na zamestnanosť a podnikateľské prostredie. Rozhodnutím vlády SR dôjde k definitívnemu doriešeniu problému úhrady členských príspevkov SR do ISTA a tým sa vytvorí naďalej priestor pre efektívne presadzovanie odborných a zahranično-politických záujmov SR v jednotlivých oblastiach pôsobenia v tejto medzinárodnej špecializovanej organizácii.